**תקציר**

**התמוטטות סדר ה"ניו דיל", עלייתה של השמרנות החדשה**

**והקולנוע האמריקני בשנים 1967-1984**

מאיה פנחסי

עבודה זו בוחנת את תפקידו של הקולנוע הפופולרי ב"מלחמת הרעיונות" שהתקיימה תחת חיי היום היום בשנות השבעים בארה"ב. המחקר מתבסס על חקר תפיסות היסוד של התנועה השמרנית והאופנים שבהן הם התרגמו לרעיונות פופולריים. במקביל בודק המחקר את התפיסות המרכזיות הרלוונטיות בסרטים ההוליוודיים הפופולריים ביותר בשנים 1967-1984. כך מחקר זה מנסח שני "נרטיבים" מקבילים ומנסה להאיר את נקודות ההשקה ביניהם: הנרטיב של הימין האמריקני הפופולרי, עלייתו ורעיונותיו המרכזיים, ובמקביל לכך הנרטיב ההוליוודי המתאר הן את השינויים המבניים והכלכליים המרכזיים שעברה התעשייה והן את הרעיונות המרכזיים שהפיצה בסרטיה הפופולריים באותן שנים. המחקר מבקש לבדוק מתי וכיצד רעיונות השמרנות החדשה חדרו אל הסרטים ההוליוודים ועזרו להפוך אותם ל"מובנים מאליהם", באילו אסטרטגיות נרטיביות נעשה שימוש כדי לתווך רעיונות אלה לקהל הרחב, ומה היו הקורלציות בינן לבין תפיסות מרכזיות בממשלים השמרניים של ניקסון ורייגן.

לצורך ברור שאלות אלה המחקר מתבסס על ניתוח של כ-50 סרטים עלילתיים פופולריים שהופקו בהוליווד בין השנים 1967-1984. סרטים אלה נבחרו על פי מדדי ההצלחה הכלכלית שלהם כפי שהתפרסמו בנתוני המכירות של שנים אלה. ניתוח הסרטים נעשה על פי חמישה "אתרי פרשנות"; ההקשר ההיסטורי, אתר הייצור של הסרט, השיח הציבורי שעסק בסרט, ניתוח השפה הקולנועית של הסרט, ואיתור מוטיבים עלילתיים וז'אנריים חוזרים.

נקודת המוצא של מחקר זה היא כי הסרטים הפופולריים היוו לא רק ייצוגים או שיקופים של קונפליקטים חברתיים מרכזיים אלא לקחו חלק משמעותי ופעיל בעיצוב הערכים והרעיונות של התקופה. במובן הזה תפקידם של הסרטים הפופולריים בתיווך ערכי השמרנות החדשה להמונים לא היה פחות ערך מתפקידם של מוסדות אינטלקטואליים כגון האוניברסיטאות ומכוני המחקר השמרניים. אלא שבניגוד לאוניברסיטאות ומכוני המחקר, שתפקידם בתהליך זה זכה למחקר אקדמי, תפקיד הקולנוע הפופולרי בתהליך "מלחמת הרעיונות" עדיין לא נחקר לעומקו.

הנחת יסוד נוספת של מחקר זה היא כי כתוצאה משינויים מבניים, כלכליים וניהוליים שעברה התעשייה ההוליוודית מאז סוף שנות הששים, וכתוצאה מהידוק קשריה עם השלטון השמרני החל מעלייתו של ניקסון ב-1968, התכנים שייצרה הוליווד החלו לזוז "ימינה" ובכך לקחו חלק פעיל במהפיכה השמרנית. במובן זה המחקר מפריך את העמדה המקובלת הרואה בהוליווד "מעוז ליברלי" המקדם רעיונות של השמאל הפרוגרסיבי.

מימד נוסף של מחקר זה הוא הנסיון למקם את השינויים המבניים שהתרחשו בתעשיית הקולנוע ההוליוודית בהקשר של תהליכים כלכליים רחבים יותר שהתרחשו בעידן הניאו ליברלי כגון ה"נסיגה מתעוש" והגלובליזציה. המחקר מציע כי השינויים שעברה תעשיית הסרטים במעברה ממבנה "פורדיסטי" (בתקופת "שיטת האולפנים") למבנה "פוסט פורדיסטי" (בתקופת התאגידים) היו סימפטומטיים לתהליכים ניאו ליברליים שעברו תעשיות אמריקניות נוספות. תהליכים אלה התבטאו בהתחזקות כוחם של התאגידים על חשבון ה"עסקים הקטנים", המעבר לגישה "ידידותית לעסקים" המחפשת תדיר אחר שווקים בינלאומיים ועבודה זולה, המעבר מייצור לפיננסים ושיתוף פעולה בין הממשל הפדרלי לתאגידים. כל אלה, כפי שמחקר זה מבקש להראות, לא רק בישרו על ה"ניאו ליברליזציה" של הוליווד מבחינה כלכלית אלא גם היו בעלי השפעה מכרעת על התכנים והערכים שהסרטים ייצרו והפיצו.

הפרק הראשון של עבודה זו עוסק בתנאים החברתיים, הפוליטיים והכלכליים לעלייתה של השמרנות החדשה. הוא מתאר את המקורות הרעיוניים של התנועה, הבסיס האלקטורלי שלה והקואליציות הפוליטיות שבנתה. בפרק מתוארת גם עלייתו של הימין הדתי, האופן שבו התנועה השמרנית הכתירה את רונלד רייגן למנהיגה וכיצד השתלטה על המפלגה הרפובליקנית. הפרק גם מתאר את המשברים הכלכליים לקראת אמצע שנות ה-70 וקריסתה של הפרדיגמה הקיינסיאנית – תהליכים שאפשרו את עלייתה של האג'נדה הכלכלית החדשה שהציע ה"ימין החדש".

הפרק השנ**י** מנסה במקביל לשרטט את המהלכים המרכזיים שהתרחשו בתעשייה ההוליוודית באותן שנים. החל מהתמוטטות שיטת האולפנים הישנה, עליית כוחם של הבמאים הצעירים ואז המיתון העמוק שאליו נקלעה התעשייה. בהמשך מתוארת השתלטותם של התאגידים על האולפנים הישנים, מהפיכת הניהול שעברה התעשייה, עלייתו של דור המנהלים החדש, והאופן שבו תהליכים אלה השפיעו על יצירתה של צורה קולנועית חדשה, "שובר הקופות".

הפרק השלישי עוסק בתפיסת "חוק וסדר" ("Law and Order") שגיבש ניקסון בקמפיין שלו לבחירות 1968. בפרק אנתח תפיסה זו ואראה כיצד היא קיפלה בתוכה עמדות גזעניות שביקשו לפנות אל קהל הבוחרים הלבן המאוכזב והזועם, שחש נטוש בעקבות תמיכתה של המפלגה הדמוקרטית בתנועה לזכויות האזרח, בעזרת "הפרד ומשול" גזעי. הפרק גם יעסוק בתפיסות המרכזיות של מדיניות הפנים של ניקסון לאחר שניצח בבחירות; ה"אסטרטגיה הדרומית" (Southern Strategy) ותפיסת ה"רוב הדומם" (The Silent Majority). בהמשך הפרק ינותחו סרטי "תרבות הנגד" של סוף העשור ולאחר מכן תתואר התחייה השמרנית כפי שהחלה להתבטא ב"שוברי הקופות" הראשונים של העשור. כך תתואר תקופת המעבר בה התקיימו זה לצד זה הנרטיב הליברלי והנרטיב השמרני עד שהערכים השמרניים החלו להאפיל על אלה הליברליים החל משנת 1970.

הפרק הרביעי עוסק בתפיסת "הממשלה הגדולה היא הבעיה" (Big Government is the problem) בעזרת ניתוח השפעתם של הוגים ליברטריאניים מרכזיים כגון פרידריך האייק, איין ראנד ומילטון פרידמן על התנועה השמרנית והאופן שבו רעיונות אלה החלו לזלוג לקולנוע העלילתי הפופולרי בתחילת שנות השבעים. בהמשך הפרק יוסבר כיצד תחושות חוסר האמון בממשלה הפדרלית ובמערכת המשפט האמריקנית בשנים אלה התרגמו בקולנוע ליצירתו של ז'אנר פופולרי חדש: סרטי "לוקחי החוק לידיים" (Vigilante Films). אל ז'אנר זה השתייכו "שוברי הקופות" הפופולריים ביותר של תחילת שנות השבעים; "הקשר הצרפתי" (1971), "הארי המזוהם" (1971) ו"הסנדק" (1972). החלק השני של הפרק יעסוק בתרבות הפופולרית החדשה שהתפתחה ב"דרום החדש" בשנים אלה וביצירתו של גיבור קולנועי חדש "הבחור הטוב" (Good ole’ Boy) שהחליף את הדרומי ה"נבער" (Redneck).

הפרק החמישי דן בעליית הימין הדתי, פריחתן של התנועות האוונגליסטיות ועליית הדומיננטיות של "ערכי המשפחה" כתגובת נגד להצלחות של התנועה הפמיניסטית עם פסיקת "רו נגד וויד" (Roe Vs. Wade) בשנת 1973 שהפכה הפלות לחוקיות, והמאבק לאישור החוק לתיקון לזכווית שוות (ERA). לצד תיאור הפעילות האנטי פמיניסטית של התנועה השמרנית תתואר תגובת הנגד המקבילה בהוליווד בסרטים כגון "מגרש השדים" (1973), "אמריקן גראפיטי" (1973) ו"קרמר נגד קרמר" (1979).

הפרק הששי יעסוק במשבר הליברליזם בתקופת שלטונו של ג'ימי קרטר, המשברים הכלכליים והאופן שבו תהליכים אלה עזרו לימין החדש לקדם את רעיונותיו אל הקונצנזוס. בקולנוע תבחן עלייתו של ז'אנר "סרטי האסונות" בחצי הראשון של העשור (1970-1975( שהציגו את ההווה הליברלי כ"אפוקליפסה" ובכך ביטאו את תחושת חוסר האמון ואובדן הבטחון האישי של אמריקנים רבים. החלק השני של הפרק יתייחס לחצי השני של העשור (1976-1979( והאופן שבו חזרתו של ה"גיבור הלבן החזק" לקולנוע ב"שוברי קופות" כגון "רוקי" (1976) ו"מלחמת הכוכבים" (1977) רמזה על התעצמות הפופולריות של רעיונות הימין החדש עוד לפני שקיבלו ביטוי פוליטי מובהק בבחירות 1980.

הפרק השביעי והאחרון עוסק בתאור השלמת כיבוש השלטון על ידי הימין החדש עם נצחונו של רייגן בבחירות 1980. הפרק יעסוק בסגנון הנשיאות ה"קולנועי" של רייגן ויצירת המודל הנשיאותי החדש של הנשיא כ"מספר סיפורים" (Storyteller). בהמשך ינותחו סרטי הקמפיין שלו "בוקר באמריקה", ותתואר ה"סינרגיה הרעיונית" בין תפיסות השלטון של רייגן לבין "שוברי הקופות" המצליחים ביותר של התקופה.